**KUVENDI**

**P R O J E K T L I GJ**

**Nr.\_\_\_\_\_\_ datë \_\_\_\_\_\_\_\_\_2020**

**“PËR DISA SHTESA DHE NDRYSHIME NË LIGJIN NR.163/2014 “PËR URDHRIN E PUNONJËSVE SOCIALË NË REPUBLIKËN E SHQIPËRISË”, I NDRYSHUAR**

Në mbështetje të neneve 78 dhe 83, pika 1 të Kushtetutës, me propozimin e Këshillit të Ministrave,

**KUVENDI**

**I REPUBLIKËS SË SHQIPËRISË**

 **Vendosi:**

Në ligjin nr.163/2014 “Për urdhërin e punonjësve socialë në Republikën e Shqipërisë, i ndryshuar, bëhen këto shtesa dhe ndryshime:

 **Neni 1**

Neni 8, pika 2, shkronja “b” riformulohet si më poshtë:

“b) të zotërojnë diplomën e studimeve të larta “Bachelor” në punë sociale dhe “Master Shkencor/Profesional” në fushën e punës sociale ose ekuivalente me të sipas legjislacionit në fuqi për arsimin e lartë, lëshuar nga institucionet e arsimit të lartë, brenda apo jashtë vendit, të njohura nga ministria përgjegjëse për arsimin. Kriteret për regjistrimin e profesionit të punonjësit social në listën e profesioneve të rregulluara përcaktohen me vendim të Këshillit të Ministrave, me propozim të ministrisë përgjegjëse për çështjet sociale.

 **Neni 2**

Pas nenit 13 shtohet neni 13/1, me përmbajtjen si më poshtë:

**“Neni 13/1**

**Kriteret për anëtarësim në Këshillin Kombëtar**

1. Anëtari i Këshillit Kombëtar, duhet të plotësojë këto kritere:

a) të jetë shtetas shqiptar me banim të përhershëm në Shqipëri;

b) të jetë anëtarë i Urdhërit;

c) të ketë përvojë jo më pak se 5 (pesë) vjet në ushtrimin e profesionit të punonjësit social;

ç) të mos ketë marrë masë disiplinore në 5 (pesë) vitet e fundit;

d) të mos jetë dënuar me vendim të formës së prerë për kryerjen e një vepre penale.

2. Anëtarët e Këshillit Kombëtar kanë të drejtën e vetëm një rizgjedhjeje.”

**Neni 3**

Në nenin 14, pika 4 bëhen shtesa dhe ndryshime si më poshtë:

1. Pas shkronjës “b” shtohet shkronja “b/1” me këtë përmbajtje:

“b/1) të jetë anëtarë i Urdhërit

1. Shkronja “c” ndryshon si më poshtë:

“c) të kenë jo më pak se 5 (pesë) vjet përvojë në ushtrimin e profesionit të punonjësit social;”

**Neni 4**

Neni 18 ndryshohet si më poshtë:

“1.Ministri përgjegjës për çështjet sociale, me urdhër, ngre një komision të përkohshëm për organizmin e zgjedhjeve të para të urdhrit.

2. Kompetencat dhe veprimtaria e komisionit të përkohshëm përcaktohen me udhëzim të ministrit përgjegjës për çështjet sociale.

3. Me zgjedhjen e Këshillit Kombëtar të Urdhrit, komisioni i përkohshëm shkrihet automatikisht.”

**Neni 5**

Neni 19 ndryshohet si më poshtë:

**“Neni 19**

**Dispozita kalimtare për individët që ushtrojnë profesionin e punonjësit social**

1. Personave, të cilët në momentin e hyrjes në fuqi të këtij ligji, nuk plotësojnë kriteret e nenit 8, pika 2, shkronja “b” të këtij ligji, por kanë tituj akademikë në punë sociale ose kanë drejtuar departamente të punës sociale në fakultet, për të paktën një mandat të plotë, u lind e drejta e menjëhershme e anëtarësimit në Urdhër.

2. Personat, të cilët në momentin e hyrjes në fuqi të këtij ligji, nuk plotësojnë kriteret e nenit 8, pika 2, shkronja “b” të këtij ligji, por ushtrojnë ose kanë ushtruar profesionin e punonjësit social për një periudhë prej jo më pak se 3 vjetësh në 10 vitet e fundit nga data e hyrjes në fuqi të këtij ligji, të vërtetuar sipas legjislacionit në fuqi për marrëdhëniet e punës dhe zotërojnë minimalisht diplomën “Bachelor në Punë Sociale” ose ekuivalente me të, sipas legjislacionit në fuqi për arsimin e lartë, lëshuar nga institucioni i arsimit të lartë, brenda apo jashtë vendit, të njohura nga ministria përgjegjëse për arsimin, bëhen anëtarë të urdhrit të Punonjësit Social vetëm pas dhënies me sukses të provimit të shtetit.

3. Personat, të cilët në momentin e hyrjes në fuqi të këtij ligji, nuk plotësojnë kriteret e nenit 8, pika 2, shkronja “b” të këtij ligji, por ushtrojnë ose kanë ushtruar profesionin e punonjësit social për një periudhë prej jo më pak se 5 vjetësh në 10 vitet e fundit nga data e hyrjes në fuqi të këtij ligji, të vërtetuar sipas legjislacionit në fuqi për marrëdhëniet e punës dhe zotërojnë minimalisht diplomën “Master shkencor/profesional” në fushën e punës sociale, ose ekuivalente me të, sipas legjislacionit në fuqi për arsimin e lartë, lëshuar nga institucioni i arsimit të lartë, brenda apo jashtë vendit, të njohura nga ministria përgjegjëse për arsimin, bëhen anëtarë të urdhrit të Punonjësit Social vetëm pas dhënies me sukses të provimit të shtetit.

4. Personat, të cilët në momentin e hyrjes në fuqi të këtij ligji, nuk plotësojnë kriteret e nenit 8, pika 2, shkronja “b” të këtij ligji, ushtrojnë ose kanë ushtruar profesionin e punonjësit social për një periudhë prej jo më pak se 7 vjetësh në 10 vitet e fundit nga data e hyrjes në fuqi të këtij ligji, të vërtetuar sipas legjislacionit në fuqi për marrëdhëniet e punës dhe zotërojnë diplomën e studimeve të ciklit të parë në një fushë tjetër sipas legjislacionit në fuqi për arsimin e lartë, bëhen anëtarë të urdhrit të Punonjësit Social vetëm pas zotërimit të diplomës “Master shkencor/profesional” në punë sociale, ose ekuivalente me të, sipas legjislacionit në fuqi për arsimin e lartë, lëshuar nga institucioni i arsimit të lartë, brenda apo jashtë vendit, të njohura nga ministria përgjegjëse për arsimin, brenda 2 vjetësh nga hyrja në fuqi e këtij ligji dhe dhënies me sukses të provimit të shtetit.”

**Neni 6**

**Shfuqizime**

Me hyrjen në fuqi të këtij ligji, Vendimi i Këshillit të Ministrave Nr. 826, datë 7.10.2015

“Për përcaktimin e procedurave, kritereve dhe afateve për ndjekjen e programeve të formimit e të kualifikimit profesional për individët që ushtrojnë profesionin e punonjësit social për një periudhë të caktuar kohe, por nuk kanë formimin dhe kualifikimin profesional minimal për punonjës social” dhe Vendimi i Këshillit të Ministrave nr. 827 datë 7.10.2015 “Për një shtesë në vendimin nr. 649, datë 14.9.2011, të Këshillit të Ministrave, “Për përcaktimin e listës së specialiteteve, nënspecialiteteve apo specialiteteve plotësuese për profesionet e rregulluara” shfuqizohen.

Ky ligj hyn në fuqi 15 ditë pas botimit në Fletoren Zyrtare.

**KRYETARI**

**GRAMOZ RUÇI**